НэхъыфIхэм хабжэ
Налшык дэт эколого-биологие центрым иджыблагъэ щекIуэкIащ «Си лъахэу Къэбэрдей-Балъкъэр» фIэщыгъэм щIэт республикэ-псо зэхьэзэхуэ.
Дыкъэзыухъуреихь дунейр хъумэным теухуа мы зэпеуэм сыт щыгъуи фIы и лъэныкъуэкIэ зыкъыщагъэлъагъуэ Каменномост дэт курыт еджапIэ №1-м и «Уи узыншагъэр» эколого-валеологическэ гупжьейм (унафэщIыр Мырзэкъан Р.) и гъэсэн цIыкIухэм.
Къапщтэмэ, мы махуэхэм екIуэкIа зэхьэзэхуэм щытекIуащ 10-нэ классым щеджэ Аслъэн Олесэ, Бэ-лагъы Алинэ ещанэщ. «ЩIыуэпс-лъахэхутэ гъуэгугъэлъагъуэхэр», «ЩIыуэпсыр хъумэным теухуа публицистикэ» унэтIыныгъэхэмкIэ абыхэм ягъэлъэгъуа щIэныгъэ лэжьыгъэхэм гулъытэ щхьэхуэ хуащIащ.
Аслъэн Олесэ и къэхутэныгъэхэр мы гъэм и мэлыжьыхь мазэм Москва щекIуэкIыну урысейпсо зэхьэзэхуэм щигъэлъэгъуэнущ. Ар теухуащ ди щIыналъэм и щIыуэпс къулеигъэмрэ абы нобэ къыщыхъу зэхъуэкIыныгъэхэмрэ.
Жанхъуэт Зузэ.
